CELEX: 52011PC0495
Language: mt
Date: 2011-08-25
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f'isem l-Unjoni Ewropea fil-ħames laqgħat li jmiss tal-Kummissjoni Internazzjonali dwar il-Kaċċa għall-Balieni, inkluż fil-laqgħat ta' bejn is-sessjonijiet relatati magħhom, fir-rigward tal-proposti għal emendi għall-Konvenzjoni Internazzjonali għar-Regolazzjoni tal-Kaċċa għall-Balieni u l-Iskeda tagħha

|

52011PC0495

/* KUMM/2011/0495 finali - 2011/0221 (NLE) */  Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f'isem l-Unjoni Ewropea fil-ħames laqgħat li jmiss tal-Kummissjoni Internazzjonali dwar il-Kaċċa għall-Balieni, inkluż fil-laqgħat ta' bejn is-sessjonijiet relatati magħhom, fir-rigward tal-proposti għal emendi għall-Konvenzjoni Internazzjonali għar-Regolazzjoni tal-Kaċċa għall-Balieni u l-Iskeda tagħha  

	MEMORANDUM TA’ SPJEGAZZJONI1. Skont l-Artikolu 191(1) tat-Trattat dwar il-Funzjonament tal-Unjoni Ewropea, wieħed mill-għanijiet tal-politika tal-UE dwar l-ambjent huwa l-promozzjoni ta’ miżuri, fil-livell internazzjonali, li jittrattaw problemi ambjentali reġjonali jew globali. Dan l-għan jinkludi l-konservazzjoni tal-ispeċijiet fid-dinja kollha, inkluż il-balieni. L-Unjoni Ewropea hija impenjata biex jiġu kkonservati l-balieni u ċ-ċetaċji l-oħra u implimentat leġiżlazzjoni ambjentali li tiżgura protezzjoni effettiva f’dan ir-rigward.2. Fl-Anness IV tagħha, id-Direttiva dwar il-Ħabitats[1] telenka l-ispeċijiet kollha taċ-ċetaċji. Dan ifisser li l-ispeċijiet kollha tal-balieni huma protetti mit-tfixkil intenzjonat, mill-qbid jew mill-qtil fl-ilmijiet tal-UE. L-istess Direttiva tipprojbixxi wkoll iż-żamma, it-trasport u l-bejgħ jew l-iskambju ta’ kampjuni maqbuda mill-ambjent naturali tagħhom. Din il-leġiżlazzjoni ma tippermettix li terġa’ tinbeda l-kaċċa kummerċjali għall-balieni minn kwalunkwe stokk li jkun jinsab totalment jew parzjalment fl-ilmijiet tal-UE. Minħabba li, min-natura tagħhom, il-balieni jpassu, huwa ċar li l-għanijiet tad-Direttiva tal-Ħabitats jistgħu jintlaħqu għalkollox biss jekk jiġi implimentat qafas regolatorju internazzjonali komparabbli.3. Ir-Regolament tal-Kunsill (KE) Nru 338/97 dwar il-protezzjoni ta’ speċi [speċijiet] ta’ fawna u flora selvaġġi billi jkun regolat il-kummerċ fihom[2], li jimplimenta d-dispożizzjonijiet tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) fl-UE, jipprojbixxi l-introduzzjoni taċ-ċetaċji fl-Unjoni għal finijiet primarjament kummerċjali[3]. Dan il-livell għoli ta’ protezzjoni huwa msaħħaħ aktar permezz tal-Istrateġija għall-Baħar tal-KE[4] u tad-Direttiva Kwadru dwar l-Istrateġija Marina [tal-Baħar][5] li mistennija jsaħħu l-protezzjoni tal-balieni fl-UE billi jrawmu l-għan ġenerali ta’ status ambjentali tajjeb fl-oċeani u fl-ibħra tal-UE.4. Għalhekk, l-għan aħħari tal-politika ambjentali tal-UE b’rabta mal-balieni huwa li dawn jitħarsu bl-aktar mod effettiv. Il-leġiżlazzjoni ambjentali msemmija hawn fuq tiżgura livell għoli ta’ protezzjoni permezz ta’ armonizzazzjoni estensiva tar-regoli.5. Il-politika tal-UE dwar il-balieni ma tistax tkun effettiva fl-ilmijiet tal-UE jekk ma tkunx mirfuda minn azzjoni koerenti mad-dinja kollha. Fil-kuntest tal-politika marittima integrata għall-UE, il-Kummissjoni se taħdem favur il-koordinazzjoni tal-interessi Ewropej dwar il-kwistjonijiet internazzjonali.6. Il-Kummissjoni Internazzjonali dwar il-Kaċċa għall-Balieni (l-IWC) hija l-organizzazzjoni internazzjonali kompetenti f’dak li għandu x’jaqsam mal-konservazzjoni u l-ġestjoni tal-istokkijiet tal-balieni mad-dinja kollha u twaqqfet bil-Konvenzjoni Internazzjonali għar-Regolazzjoni tal-Kaċċa għall-Balieni ("il-Konvenzjoni"), li kienet iffirmata fl-1946. L-għan tal-Konvenzjoni huwa li "tipprovdi għall-konservazzjoni u għall-ġestjoni effettivi tal-istokkijiet tal-balieni, u b’hekk tippermetti l-iżvilupp ordnat tal-industrija tal-kaċċa għall-balieni'' (meħud mill-preambolu għall-Konvenzjoni). Is-sħubija fl-IWC hija miftuħa biss għall-gvernijiet li jsegwu l-Konvenzjoni. Emenda għall-Konvenzjoni li tippermetti lill-UE ssir membru tirrikjedi r-ratifika tal-protokoll mill-membri kollha tal-IWC. Il-Kummissjoni adottat proposta fl-1992[6] sabiex tinnegozja l-adeżjoni tal-Unjoni fil-Konvenzjoni, iżda l-Kunsill ma kompliex isegwi din il-proposta. Madankollu, l-Unjoni għandha status ta’ osservatriċi fiha. Fil-kuntest tad-diskussjonijiet li għaddejjin bħalissa dwar ir-riforma tal-IWC, il-Kummissjoni qed tipproponi li tappoġġa proposti li jindirizzaw ir-reviżjoni tal-Konvenzjoni, inkluża l-possibbiltà li l-UE ssir membru tal-IWC.7. Il-kaċċa kummerċjali għall-balieni ġiet sospiża fl-1986 minħabba moratorju li ftehmu dwaru l-maġġoranza tal-pajjiżi rrappreżentati fl-IWC. Ir-raġunijiet ewlenin għal din il-waqfa fil-kaċċa kummerċjali għall-balieni kienu xi inċertezzi fl-analiżi xjentifika dwar l-istatus ta' diversi stokkijiet tal-balieni. Minn dak iż-żmien ’l hawn, il-kwistjoni ewlenija diskussa regolarment fil-laqgħat tal-IWC hija jekk l-istokkijiet tal-balieni reġgħux żdiedu biżżejjed biex titneħħa l-projbizzjoni fuq il-kaċċa kummerċjali għall-balieni b’mod ikkontrollat jew le.8. Matul is-snin, il-mandat doppju tal-IWC, li tamministra l-kaċċa għall-balieni kif ukoll li tipproteġihom, wassal għal pożizzjonijiet differenti ħafna bejn Stati ewlenin li huma favur il-kaċċa għall-balieni u oħrajn li huma kontriha. L-istati ewlenin li huma favur il-kaċċa għall-balieni (pereżempju l-Ġappun, l-Islanda u n-Norveġja) ikkontestaw il-moratorju b’mod konsistenti u xorta għadhom jikkaċċjaw il-balieni għal raġunijiet li huma jsejħulhom xjentifiċi u fil-każ ta’ eċċezzjonijiet oħrajn.9. Il-projbizzjoni ġenerali fuq il-kaċċa kummerċjali għall-balieni deċiża fl-IWC hija konformi mal-politiki tal-UE, kif iddefiniti fil-leġizlazzjoni msemmija hawn fuq. Huwa importanti li l-IWC tiżgura li l-balieni jkunu protetti b’mod effettiv fid-dinja kollha. Minħabba f’hekk, l-UE għandha tesprimi l-pożizzjoni tagħha dwar dawn il-proposti f'kull laqgħa tal-IWC.10. Skont il-prinċipju tal-kooperazzjoni leali kif jidher fl-Artikolu 4(3) tat-Trattat dwar l-Unjoni Ewropea u l-prinċipju tal-unità fir-rappreżentazzjoni esterna tal-UE, huwa essenzjali li l-Istati Membri jħejju għal-laqgħat tal-IWC billi jilħqu pożizzjoni komuni fil-Kunsill. Minħabba l-limitazzjonijiet intrinsiċi tal-istatus tal-UE bħala osservatriċi fl-IWC, din il-pożizzjoni għandhom igħiduha fi ħdan l-IWC l-Istati Membri filwaqt li jaġixxu flimkien fl-interess tal-UE. Huwa importanti wkoll li ż-żewġ Stati Membri l-oħrajn li għadhom ma jiffurmawx parti mill-IWC iħaffu l-proċedura ta’ adeżjoni tagħhom. L-UE tkun tista' tiggarantixxi l-iżvilupp u l-infurzar ta’ qafas regolatorju internazzjonali adegwat u effettiv għall-protezzjoni tal-balieni biss jekk l-Istati Membri jaħdmu flimkien u jiżviluppaw pożizzjoni tal-UE.11. Għal dan il-għan, il-Kummissjoni qed tipproponi lill-Kunsill deċiżjoni msejsa fuq il-bażijiet legali li ġejjin: l-Artikolu 192 (il-politika dwar l-ambjent) u l-Artikolu 218(9), bil-għan li tiġi stabbilita l-pożizzjoni li għandha tiġi adottata f’isem l-UE f’korp imwaqqaf permezz ta’ ftehim f’każ li dak il-korp ikun se jadotta deċiżjonijiet li jkollhom effetti legali. B'kunsiderazzjoni xierqa għall-għanijiet essenzjalment ambjentali, li f’dan il-punt l-Unjoni Ewropea għandha tfittex li tilħaq b'rabta mal-IWC, l-Artikolu 43 tat-Trattat dwar il-Funzjonament tal-Unjoni Ewropea mhuwiex qed jiġi propost bħala parti mill-bażi legali operattiva ta’ din id-deċiżjoni. Dan hu bla preġudizzju għall-kompetenza esklużiva tal-Unjoni Ewropea fil-qasam tal-konservazzjoni tar-riżorsi bijoloġiċi tal-baħar skont id-dispożizzjonijiet tal-Artikolu 3(1)(d) flimkien mal-Artikolu 38 tat-Trattat u l-Anness I għalih, u għaldaqstant tar-riżorsi ħajjin kollha tal-baħar skont il-Politika Komuni tas-Sajd skont ir-Regolament tal-Kunsill (KE) Nru 2371/2002[7]. Dan m’għandux joħloq preċedent għal kwalunkwe negozjati fil-futur dwar il-konservazzjoni u l-ġestjoni tar-riżorsi ħajjin tal-ilma li jaqgħu taħt l-istess Regolament.12. Id-deċiżjonijiet tal-IWC biex tiġi emendata l-Iskeda għall-Konvenzjoni għandhom effetti legali peress li dawn isiru effettivi f’perjodu preskritt mingħajr il-ħtieġa li jiġu rratifikati[8]. Kważi fil-laqgħat kollha tal-IWC minn mindu l-projbizzjoni daħlet fis-seħħ, il-Ġappun ippropona emendi għall-"Iskeda" għall-Konvenzjoni biex tiġi awtorizzata l-kaċċa għall-balieni f’ċerti kundizzjonijiet u, de facto , biex titneħħa l-projbizzjoni għal ċerti stokkijiet. L-Unjoni ma tistax tibda u ttemm il-proċeduri interni tagħha biex tiġi stabbilita l-pożizzjoni tagħha wara li l-Membri l-oħrajn tal-IWC jkunu ressqu proposti għal emendi, għaliex dawn il-proposti jistgħu jitressqu sa 60 jum qabel kull laqgħa tal-IWC. Barra minn hekk, peress li l-għan propost tal-Unjoni huwa li tappoġġa l-iżvilupp ta’ qafas internazzjonali kompresiv li jkopri l-attivitajiet kollha tal-kaċċa għall-balieni u li topponi, b'mod ġenerali, inizjattivi sabiex jitneħħa l-moratorju fuq il-kaċċa kummerċjali għall-balieni, il-Kunsill diġà jista’ jistabbilixxi l-pożizzjoni tal-UE għal-laqgħat futuri tal-IWC.13. Barra minn hekk, l-Unjoni għandha tappoġġa wkoll emendi għall-Iskeda li jkollhom l-għan li jwaqqfu santwarji għall-balieni.14. Din il-proposta għal Deċiżjoni tal-Kunsill tibni fuq id-Deċiżjoni tal-Kunsill li kienet adottata mill-Kunsill għall-Ambjent fit-2 ta' Marzu 2009 fuq il-bażi ta’ proposta tal-Kummissjoni[9]. L-adozzjoni tad-Deċiżjoni tal-Kunsill tal-2009 ippermettiet lill-Unjoni tikkoordina l-pożizzjoni tagħha dwar għadd ta’ kwistjonijiet matul it-tliet laqgħat annwali tal-IWC, inklużi l-laqgħat ta' bejn is-sessjonijiet relatati magħhom.Fid-dawl ta' dan t’hawn fuq, fil-ħames laqgħat li jmiss tal-Kummissjoni Internazzjonali dwar il-Kaċċa għall-Balieni (l-IWC), inkluż fil-laqgħat ta' bejn is-sessjonijiet relatati magħhom, il-pożizzjoni tal-Unjoni għandha tkun skont l-Anness għal din id-Deċiżjoni.2011/0221 (NLE)Proposta għalDEĊIŻJONI TAL-KUNSILLli tistabbilixxi l-pożizzjoni li għandha tiġi adottata f'isem l-Unjoni Ewropea fil-ħames laqgħat li jmiss tal-Kummissjoni Internazzjonali dwar il-Kaċċa għall-Balieni, inkluż fil-laqgħat ta' bejn is-sessjonijiet relatati magħhom, fir-rigward tal-proposti għal emendi għall-Konvenzjoni Internazzjonali għar-Regolazzjoni tal-Kaċċa għall-Balieni u l-Iskeda tagħhaIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 191(1) tiegħu, flimkien mal-Artikolu 218(9) tiegħu,Wara li kkunsidra l-proposta tal-Kummissjoni Ewropea[10],Billi:1.  L-Artikolu 191(1) tat-Trattat dwar il-Funzjonament tal-Unjoni Ewropea jgħid li wieħed mill-għanijiet tal-politika tal-UE dwar l-ambjent huwa l-promozzjoni ta’ miżuri, fil-livell internazzjonali, li jittrattaw problemi ambjentali reġjonali jew globali.2.  Fl-Unjoni, id-Direttiva tal-Kunsill 92/43/KEE dwar il-konservazzjoni tal-ħabitat naturali u tal-fawna u l-flora selvaġġa (id-Direttiva dwar il-Ħabitats)[11] telenka l-ispeċijiet kollha taċ-ċetaċji bħala speċijiet ta’ interess għall-UE u tirrikjedi lill-Istati Membri jżommu dawn l-ispeċijiet fi stat ta’ konservazzjoni tajjeb, jew li jerġgħu jwassluhom għal dan l-istatus f’dawk il-partijiet tat-territorju tagħhom li fihom japplika t-Trattat. L-ispeċijiet kollha taċ-ċetaċji huma elenkati fl-Anness IV għal din id-Direttiva. Għalhekk, l-ispeċijiet kollha tal-balieni huma protetti mit-tfixkil intenzjonat, mill-qbid jew mill-qtil fl-ilmijiet tal-UE. L-istess Direttiva tipprojbixxi wkoll iż-żamma, it-trasport u l-bejgħ jew l-iskambju ta’ kampjuni maqbuda mill-ambjent naturali tagħhom.3.  Ir-Regolament tal-Kunsill (KE) Nru 338/97 dwar il-protezzjoni ta’ speċi [speċijiet] ta’ fawna u flora selvaġġi billi jkun regolat il-kummerċ fihom[12], li jimplimenta d-dispożizzjonijiet tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) fl-UE, jipprojbixxi l-introduzzjoni taċ-ċetaċji fl-Unjoni għal finijiet primarjament kummerċjali[13].4.  Il-balieni huma speċijiet li jpassu. Għaldaqstant, il-politiki u l-leġiżlazzjoni tal-UE dwar il-balieni se jkunu aktar effettivi fl-ilmijiet tal-UE jekk ikunu appoġġati minn azzjoni koerenti mad-dinja kollha.5.  Il-Kummissjoni Internazzjonali dwar il-Kaċċa għall-Balieni (l-IWC) hija l-organizzazzjoni internazzjonali kompetenti f’dak li għandu x’jaqsam mal-konservazzjoni u l-ġestjoni tal-istokkijiet tal-balieni mad-dinja kollha u twaqqfet bil-Konvenzjoni Internazzjonali għar-Regolazzjoni tal-Kaċċa għall-Balieni (l-ICRW), li kienet iffirmata fl-1946. Is-sħubija fl-IWC hija miftuħa biss għall-gvernijiet. Bħalissa, ħamsa u għoxrin Stat Membru tal-Unjoni Ewropea jiffurmaw parti mill-IWC[14]. L-Unjoni Ewropea għandha status ta' osservatriċi fl-IWC u hija rrappreżentata mill-Kummissjoni.6.  Il-kaċċa kummerċjali għall-balieni ġiet sospiża fl-1986 minħabba moratorju li ftehmu dwaru l-maġġoranza tal-pajjiżi rrappreżentati fl-IWC. L-istati ewlenin li huma favur il-kaċċa għall-balieni kkontestaw il-moratorju b’mod konsistenti u xorta għadhom jikkaċċjaw il-balieni għal raġunijiet li huma jsejħulhom xjentifiċi u fil-każ ta’ eċċezzjonijiet oħrajn.7.  L-IWC ilha tiddiskuti l-possibbiltà ta' riforma tal-organizzazzjoni sa mis-sittin laqgħa annwali tagħha, li saret f'Santjago f'Ġunju tal-2008. L-Istati Membri għandhom jaħdmu biex jipparteċipaw b’mod kostruttiv fid-diskussjonijiet kollha, filwaqt li jqisu l-għan li jiġi żgurat qafas regolatorju internazzjonali effettiv.8.  Fid-dawl tas-sitwazzjoni li qed tevolvi fl-IWC u, minħabba f’hekk, tal-ħtieġa li l-pożizzjoni tal-UE tqis l-iżviluppi l-ġodda, il-Kummissjoni se tressaq iktar proposti sabiex tiġi emendata din id-Deċiżjoni, fejn dan ikun xieraq.9.  L-IWC taħdem abbażi ta’ Skeda li tirregola l-imġiba marbuta mal-kaċċa għall-balieni fid-dinja kollha. L-Iskeda hija mehmuża mal-Konvenzjoni u hija ddefinita bħala parti integrali minnha. Din tipprovdi regolamenti ddettaljati dwar il-kaċċa għall-balieni f’dak li għandu x’jaqsam mal-konservazzjoni u l-użu tar-riżorsi mill-balieni. Id-dispożizzjonijiet u l-emendi tagħha jorbtu lill-Partijiet sakemm Parti ma toġġezzjonax formalment għal xi emenda skont l-Artikolu V(3) tal-ICRW.10.  Il-proposti għal deċiżjonijiet biex tiġi emendata l-Iskeda adottati fl-IWC jista' jkollhom effetti legali u jaffettwaw l-ilħiq tal-għanijiet tal-politiki u tal-leġiżlazzjoni tal-UE marbutin maċ-ċetaċji. Xi wħud mill-proposti li regolarment jitressqu għal deċiżjoni fil-laqgħat tal-IWC għandhom l-għan li jawtorizzaw l-attivitajiet tal-kaċċa għall-balieni, billi jistabbilixxu kwoti u japplikaw miżuri ta’ ġestjoni, jew li jwaqqfu santwarji għall-balieni, u jeħtieġu li tiġi stabbilita pożizzjoni tal-UE.11.  B'kunsiderazzjoni xierqa għall-għanijiet essenzjalment ambjentali, li f’dan il-punt l-Unjoni Ewropea għandha tfittex li tilħaq b'rabta mal-IWC, u minħabba r-raġunijiet ta' espedjenza fid-dawl tad-diskussjonijiet relatati li saru fl-2008, l-Artikolu 43 tat-Trattat dwar il-Funzjonament tal-Unjoni Ewropea mhuwiex qed jiġi propost bħala parti mill-bażi legali operattiva ta’ din id-deċiżjoni. Dan hu bla preġudizzju għall-kompetenza esklużiva tal-Unjoni Ewropea fil-qasam tal-konservazzjoni tar-riżorsi bijoloġiċi tal-baħar skont id-dispożizzjonijiet tal-Artikolu 3(1)(d) flimkien mal-Artikolu 38 tat-Trattat u l-Anness I għalih, u għaldaqstant tar-riżorsi ħajjin kollha tal-baħar skont il-Politika Komuni tas-Sajd skont ir-Regolament tal-Kunsill (KE) Nru 2371/2002[15]. Dan m’għandux joħloq preċedent għal kwalunkwe negozjati fil-futur dwar il-konservazzjoni u l-ġestjoni tar-riżorsi ħajjin tal-ilma li jaqgħu taħt l-istess Regolament.12.  L-Istati Membri għandhom id-dmir jimxu mal-prinċipju tal-kooperazzjoni leali skont l-Artikolu 4(3) tat-Trattat dwar l-Unjoni Ewropea u ma jistgħux jidħlu għal obbligi barra l-qafas tal-leġiżlazzjoni tal-UE li jista' jkollhom effett fuq ir-regoli tal-Unjoni jew li jistgħu jibdlulhom il-kamp ta' applikazzjoni tagħhom. Huwa essenzjali li l-Unjoni titkellem b'leħen wieħed abbażi tal-pożizzjonijiet miftehma tal-UE sabiex taħdem b'mod effettiv fl-interess tal-Unjoni fil-konfront ta’ partijiet terzi. Il-kredibbiltà tal-UE tiddependi fuq il-ħila tagħha li tippreżenta pożizzjoni b'saħħitha u kkoordinata tal-UE.13.  Peress li l-Unjoni Ewropea hija osservatriċi fl-IWC, il-pożizzjoni tal-UE fir-rigward ta’ kwistjonijiet li jaqgħu fil-kompetenza tagħha għandha tiġi deċiża mill-Kunsill u tingħad mill-Istati Membri filwaqt li jaġixxu flimkien fl-interess tal-Unjoni.14.  Sabiex il-pożizzjoni tal-Unjoni fil-kuntest tal-IWC tissaħħaħ, għandha tiġi appoġġata reviżjoni tal-Konvenzjoni Internazzjonali għar-Regolazzjoni tal-Kaċċa għall-Balieni (l-ICRW) li kienet iffirmata fl-1946, li tagħti l-possibbiltà lill-UE ssir membru tal-IWC.15.  Fil-ħames laqgħat li jmiss tal-IWC, inluż fil-laqgħat ta' bejn is-sessjonijiet relatati magħhom, l-Unjoni u l-Istati Membri għandhom jikkooperaw mill-qrib sabiex jiżguraw li kwalunkwe emenda għall-ICRW u għall-Iskeda tagħha tkun kompatibbli mal-politika u mal-liġijiet tal-Unjoni,ADOTTA DIN ID-DEĊIŻJONI:Artikolu 1Il-pożizzjoni tal-Unjoni Ewropea fil-ħames laqgħat li jmiss tal-Kummissjoni Internazzjonali dwar il-Kaċċa għall-Balieni (l-IWC), inkluż fil-laqgħat ta' bejn is-sessjonijiet relatati magħhom, għandha tkun skont l-Anness għal din id-Deċiżjoni u għandha tingħad mill-Istati Membri filwaqt li jaġixxu flimkien fl-interess tal-Unjoni.Artikolu 2Meta l-pożizzjoni msemmija fl-Artikolu 1 x’aktarx li tkun se tiġi affettwata minn informazzjoni xjentifika jew teknika ġdida ppreżentata qabel jew waqt il-laqgħat tal-IWC, jew meta jsiru proposti dak il-ħin stess dwar kwistjonijiet li dwarhom tkun għadha ma ttiħditx pożizzjoni min-naħa tal-UE, għandha tiġi stabbilita pożizzjoni dwar il-proposta kkonċernata permezz tal-proċess ta’ koordinazzjoni, anke dak il-ħin stess, qabel ma l-proposta titressaq għall-vot.Magħmul fi Brussell,Għall-KunsillIl-President  ANNESS1. L-għan ewlieni tal-Unjoni Ewropea fir-rigward tal-IWC huwa li tiżgura qafas regolatorju internazzjonali effettiv għall-konservazzjoni u l-ġestjoni tal-balieni li jiggarantixxi titjib sinifikanti fit-tul fl-istatus ta’ konservazzjoni tal-balieni u li jġib l-operazzjonijiet kollha tal-kaċċa għall-balieni taħt il-kontroll tal-IWC.2. L-Istati Membri, filwaqt li jaġixxu flimkien fl-interess tal-Unjoni, għandhom jieħdu l-pożizzjoni li ġejja dwar il-proposti għal deċiżjonijiet tal-IWC fil-ħames laqgħat li ġejjin u fil-laqgħat ta' bejn is-sessjonijiet relatati magħhom:16.  huma għandhom jappoġġaw iż-żamma tal-moratorju fuq il-kaċċa kummerċjali għall-balieni fl-Iskeda;17.  huma għandhom jopponu kwalunkwe proposta li tirrigwarda tipi ġodda ta' kaċċa għall-balieni, li bħalissa mhumiex previsti fil-Konvenzjoni, sakemm dawn il-proposti ma jkunux jinvolvu biss il-konsum lokali, jipprojbixxu l-kummerċ internazzjonali, jiggarantixxu titjib sinifikanti fit-tul fl-istatus ta’ konservazzjoni tal-balieni, jiżguraw rwol ċentrali għall-Kumitat Xjentifiku fl-iffissar ta’ kundizzjonijiet addizzjonali għal dawn it-tipi ta’ attivitajiet tal-kaċċa għall-balieni u jġibu l-operazzjonijiet kollha tal-kaċċa għall-balieni taħt il-kontroll tal-IWC;18.  għandhom jappoġġaw il-proposti għall-ħolqien ta' santwarji tal-balieni;19.  għandhom jappoġġaw il-proposti għall-ġestjoni tal-kaċċa aboriġinali għall-balieni għas-sussistenza li jiżguraw li ma tiġix mhedda l-konservazzjoni tal-istokkijiet rilevanti, filwaqt li jitqiesu b’mod xieraq il-prinċipju ta’ prekawzjoni u l-parir tal-Kumitat Xjentifiku, u li jiżguraw li l-operazzjonijiet tal-kaċċa għall-balieni jkunu rregolati kif xieraq u li l-qabdiet jibqgħu sostenibbli fl-ambitu tal-ħtiġijiet ta’ sussistenza tal-użu lokali;20.  għandhom jappoġġaw proposti mmirati biex itemmu l-imġiba ta’ "kaċċa xjentifika għall-balieni" li ma tkunx fil-kontroll tal-IWC;21.  għandhom jappoġġaw proposti biex jiġu speċifikati mekkaniżmu u skeda taż-żmien sabiex tiġi indirizzata r-reviżjoni tal-Konvenzjoni Internazzjonali għar-Regolazzjoni tal-Kaċċa għall-Balieni (l-ICRW), inklużi l-kwistjonijiet tal-kaċċa xjentifika għall-balieni, il-kaċċa għall-balieni skont l-oġġezzjonijiet kif ukoll it-theddidiet il-ġodda u emerġenti għaċ-ċetaċji, biex ikun żgurat li l-attivitajiet kollha tal-kaċċa għall-balieni jinġiebu taħt il-kontroll effettiv tal-IWC. Il-proposti għar-reviżjoni tal-ICRW għandhom jinkludu wkoll mekkaniżmu affidabbli għal analiżi regolari u tal-konformità kif ukoll mappa ddettaljata tar-rotta li għandha tieħu l-implimentazzjoni tar-reviżjoni;22.  għandhom jeżiġu li l-proposti għar-reviżjoni tal-ICRW jkunu jinkludu l-possibbiltà li l-UE ssir membru tal-IWC sabiex din tkun tista' tirrappreżenta lilha nnifisha waqt il-laqgħat tal-IWC.[1] Id-Direttiva tal-Kunsill 92/43/KEE dwar il-konservazzjoni tal-ħabitat naturali u tal-fawna u l-flora selvaġġa, ĠU L 206, 22.7.1992, p. 7.[2] ĠU L 61, 3.3.1997, p. 1.[3] Barra minn hekk, ir-Regolament tal-Kunsill (KEE) Nru 348/81 dwar ir-regoli komuni għall-importazzjoni ta’ [balieni u] prodotti miċ-ċetaċej [ċetaċji] jippermetti biss l-importazzjonijiet tal-prodotti elenkati jekk dawn ma jintużawx għal finijiet kummerċjali.[4] Il-Komunikazzjoni mill-Kummissjoni lill-Kunsill u lill-Parlament Ewropew: Strateġija Tematika dwar il-Protezzjoni u l-Konservazzjoni tal-Ambjent tal-Ibħra (COM(2005) 504 finali).[5] Id-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina [id-Direttiva ta’ qafas dwar l-istrateġija għall-baħar]).[6] L-Abbozz ta’ Deċiżjoni tal-Kunsill li tawtorizza lill-Kummissjoni tinnegozja, f’isem il-Komunità, protokoll li jemenda l-Konvenzjoni internazzjonali dwar ir-regolazzjoni tal-kaċċa għall-balieni ffirmata f’Washington fit-2 ta’ Diċembru 1946 (COM (92)316).[7] Ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd [il-Politika Komuni tas-Sajd], ĠU L 358, 31.12.2002, p. 59-80.[8] Ara l-Artikolu V tal-Konvenzjoni. Skont il-paragrafu 3, il-Partijiet jintrabtu bl-emendi għall-Iskeda fi żmien disgħin jum sakemm ma jippreżentaw l-ebda oġġezzjoni għalihom.[9] COM(2008) 711 finali.[10] ĠU C , , p. .[11] ĠU L 206, 22.7.1992, p. 7.[12] ĠU L 61, 3.3.1997, p. 1.[13] Barra minn hekk, ir-Regolament tal-Kunsill (KEE) Nru 348/81 dwar ir-regoli komuni għall-importazzjoni ta’ [balieni u] prodotti miċ-ċetaċej [ċetaċji] jippermetti biss l-importazzjonijiet tal-prodotti elenkati jekk dawn ma jintużawx għal finijiet kummerċjali.[14] L-Awstrija, il-Belġju, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Lussemburgu, il-Pajjiżi l-Baxxi, il-Polonja, il-Portugall, ir-Repubblika Slovakka, is-Slovenja, Spanja, l-Isvezja, ir-Renju Unit, ir-Rumanija, il-Bulgarija u l-Litwanja (April 2011).[15] Ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd [il-Politika Komuni tas-Sajd], ĠU L 358, 31.12.2002, p. 59-80.